विधान सभा चुनाव में दलों से टिकट नहीं मिलने, ऐन वक्त पर पत्ता गोल करने, प्रत्याशी के खिलाफ भीतरघात, पार्टी विरोधी गतिविधियों में संलिप्त रहने को लेकर पैदा हुई अंर्तकलह की आग अभी भी शांत नहीं हुई है। ऐसे में निकाय चुनाव की सुगबुगाहट एक और खाई खोदने के लिए तैयार हो चुकी है। विस चुनाव में मिली करारी हार या फिर निकाय चुनाव में कुछ नया गुल खिलाने के मकसद से जहां बसपा ने निकाय चुनाव से मुंह मोड़ लिया है। वहीं सपा, भाजपा, कांग्रेस मैदान में दम खम के साथ उतरने की तैयारी में हैं, तो क्षेत्रीय दल भी जोर आजमाइश कर रहे हैं। नगर पालिका तथा नगर पंचायत अध्यक्ष पद पर किस दल से कौन लड़ेगा, इसको लेकर अंदरखाने गहन मंथन किया जा रहा है लेकिन अभी किसी भी दल ने अपना पत्ता नहीं खोला है। फिर भी दलों के कार्यकर्ता बढ़ चढ़ कर अपनी दावेदारी पेश कर रहे हैं। इसको लेकर उनके बीच घमासान तेज हो गई है। नगर क्षेत्र में होर्डिंग को लेकर छिड़ी जंग में इसकी तस्वीर साफ देखी जा रही है। एक-एक दल से कई-कई दावेदार अपने को अधिकृत प्रत्याशी बता रहे हैं। इसको लेकर हर कोई पशोपेश में है कि किस पर भरोसा करें। ऐन वक्त पर कौन मैदान में होगा और कौन बाहर। बहरहाल कार्यकर्ताओं के बीच जिस तरह प्रत्याशी होने की होड़ मची है, यह किसी भी दल के लिए शुभ संकेत नहीं है। माना जा रहा है कि यदि प्रत्याशी घोषित करने में दलों के सूरमा दावेदारों पर कैंची चलाए, तो जिनकी हसरत पर पानी फिरेगा, वह अपने ही दल के प्रत्याशी की राह में रोड़ा बन सकते हैं क्योंकि हाल में हुए विस चुनाव में इसका परिणाम देखा गया है।